CELEX: 
Language: sk
Date: 2020-10-08 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2019/516 tým, že sa určuje zoznam záležitostí, ktoré sa majú riešiť v jednotlivých cykloch overovania

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               Článkom 5 ods. 2 nariadenia Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003 (nariadenie o HND)
                  1
               , sa Komisia splnomocňuje prijímať delegované akty, v ktorých sa určí zoznam záležitostí, ktoré sa majú riešiť v jednotlivých cykloch overovania s cieľom zabezpečiť spoľahlivosť, úplnosť a čo najvyššiu mieru porovnateľnosti údajov o HND, a to v súlade s ESA 2010.
            
            
               Komisia na základe zoznamu záležitostí potom v súlade s článkom 5 ods. 3 nariadenia o HND prostredníctvom vykonávacích aktov stanoví konkrétne opatrenia, ktorých cieľom je zlepšiť porovnateľnosť, spoľahlivosť a úplnosť údajov o HND členských štátov.
            
            
               2.KONZULTÁCIE PRED PRIJATÍM AKTU
            
            
               Komisia pri príprave tohto delegovaného aktu viedla náležité konzultácie. V súlade s článkom 2 písm. e) rozhodnutia Komisie C/2019/3651
                  2
                sa uskutočnili konzultácie s expertnou skupinou Komisie pre hrubý národný dôchodok (HND). Komisia okrem toho uskutočnila konzultácie s riaditeľmi zodpovednými za makroekonomickú štatistiku a s expertnou skupinou „Národné štatistické úrady Európskeho štatistického systému“. 
            
            
               Informácie o konzultáciách boli priebežne poskytované Európskemu parlamentu a Rade.
            
            
               3.PRÁVNE PRVKY DELEGOVANÉHO AKTU
            
            
               Účelom tohto delegovaného aktu je určiť zoznam záležitostí, ktoré sa majú riešiť v jednotlivých cykloch overovania. 
            
            
               Delegovaný akt sa týka záležitosti súvisiacej s Európskym hospodárskym priestorom (EHP), a jeho uplatňovanie sa preto vzťahuje na EHP.
            
            
               Delegovaný akt nemá žiadny vplyv na rozpočet EÚ.
            
            
               DELEGOVANÉ NARIADENIE KOMISIE (EÚ) …/…
            
            
               z 8. 10. 2020,
            
            
               ktorým sa dopĺňa nariadenie Európskeho parlamentu a Rady (EÚ) 2019/516 tým, že sa určuje zoznam záležitostí, ktoré sa majú riešiť v jednotlivých cykloch overovania
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003 (nariadenie o HND)
                  3
               , a najmä na jeho článok 5 ods. 2,
            
            
               keďže:
            
         
         
            
               (1)Údaje o hrubom národnom dôchodku v trhových cenách (HND) by mali byť spoľahlivé, úplné a porovnateľné a na tento účel by sa mali prijať vhodné opatrenia.
            
            
               (2)Komisia v súlade s článkom 5 ods. 1 nariadenia o HND a s cieľom overiť zdroje, ich použitie a metódy použité na tvorbu agregátov HND a ich zložiek vypracuje v úzkej spolupráci s expertnou skupinou pre HND model overovania. Tento model by mal zohľadňovať zoznam záležitostí stanovených v tomto delegovanom nariadení.
            
            
               (3)Komisia na základe procesu overovania údajov o HND, skúseností získaných pri predchádzajúcich cykloch overovania a spätnej väzby od odborníkov z členských štátov v oblasti národných účtov identifikovala záležitosti, ktorými sa má zabezpečiť spoľahlivosť, úplnosť a porovnateľnosť údajov o HND,
            
            
               PRIJALA TOTO NARIADENIE:
            
            
               Článok 1
            
            
               Zoznam záležitostí, ktorými sa má zabezpečiť spoľahlivosť, úplnosť a porovnateľnosť údajov o HND a ktoré sa majú riešiť v jednotlivých cykloch overovania, zahŕňa tieto témy:
            
            
               –vymedzenie geografického územia,
            
            
               –zásady odhadu služieb obytných jednotiek,
            
            
               –spôsob zaznamenávania vrátenia DPH,
            
            
               –opatrenia týkajúce sa úplnosti,
            
            
               –spôsob zaznamenávania nevybranej DPH.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 8. 10. 2020
            
            
               
                     Za Komisiu
               
               
                     predsedníčka
                     Ursula VON DER LEYEN
               
            
         
         
            
                  
                     (1)
                  
                        Ú. v. EÚ L 91, 29.3.2019, s. 19.
               
               
                  
                     (2)
                  
                        Ú. v. EÚ C 174, 21.5.2019, s. 5.
               
               
                  
                     (3)
                  
                        Ú. v. EÚ L 91, 29.3.2019, s. 19 – 24.